Samantekt á launabreytingum 1. júní 2011 Launahækkanir eru kr. 12.000 á alla umsamda taxta . Sjá launatöflu hér eða velja viðeigandi samning og er þá launatafla aftast í samningnum . Þarna er einnig að finna yfirlýsingu ríkisstjórnarinnar og sameiginleg mál ASÍ og SA Ef starfsmaður er yfirborgaður eru hækkunin 4,25% þann 1. júní . Bannað er með lögum að greiða lægri laun en umsamda taxta þannig að ef þau eru lægri en taxti þegar 4,25% hefur verið bætt ofaná , ber að hækka viðkomandi upp á taxta . Í þessu sambandi er sérstaklega bent á nýjan 7 ára taxta . Aðrir kjaratengdir liðir taka sömu breytingum hlutfallslega á sömu dagsetningum , nema um annað hafi samist . Með umsaminni almennri launahækkun í kjarasamningum aðildarsamtaka ASÍ og BGS er átt við lágmarkshækkun þeirra reglulegu launa sem starfsmaður nýtur á þeim degi þegar hækkun skv. kjarasamningi á að koma til framkvæmda , óháð launum viðkomandi starfsmanns . Óheimilt er að lækka eða afnema yfirborganir með því að greiða ekki út almennar launahækkanir . Yfirborganir verða því aðeins lækkaðar eða afnumdar að fylgt sé ákvæðum ráðningarsamnings . Þetta ákvæði kemur þó ekki í veg fyrir að fyrirtæki geti með launaákvörðunum flýtt hækkunum með sérstökum ákvörðunum og þá sé með fyrirsjáanlegum og fyrirfram ákveðnum hætti tekið tillit til óframkominna almennra hækkana ánæstu 12 mánuðum . Starfsmanni sé fyrirfram gert ljóst með sannanlegum hætti að um flýtta almenna launahækkun samkvæmt kjarasamningi sé að ræða . Eingreiðsla til útborgunar í 1. júní er kr. 50.000 , tekur öll launatengd gjöld , líka orlof . Starfsmenn sem létu af störfum í apríl fá hlutfallslega greiðslu miðað við starfstíma í mars og apríl . Starfsmenn sem hófu störf í apríl eða fyrstu fimm dagana í maí og eru í starfi í maí fá hlutfallslega greiðslu miðað við starfstíma í apríl og maí . Starfsmenn í hlutastarfi fá greitt í samræmi við starfshlutfall . Á orlofsárinu sem hefst 1. maí 2011 verður orlofsuppbót kr. 26.900 Á árinu 2011 greiðist sérstakt álag á orlofsuppbót , kr. 10.000 , nema að ASÍ hafi ákveðið að samningarnir gildi til loka janúar 2012 . Sjá útreikning orlofsuppbótar . FIT lítur svo á að séu 10.000 krónurnar ekki greiddar nú um mánaðarmótin ( maí-júní ) verði að greiða þær út 22. júní ef samþykkt hefur verið að samningurinn gildi til 2014 . ( sem allt bendir til að verði ) Ef fleiri spurningar vakna þá hafið samband við Þjónustuskrifstofu iðnfélaga í síma 535 6000 .